SKRIFTLIG FORESPØRGSEL E-3309/02

af Stavros Xarchakos (PPE-DE) til Kommissionen

(21. november 2002)

Om: Aggressioner på et stadion i Tyrkiet rettet mod fællesskabsborgere

For få dage siden fandt den officielle internationale fodboldkamp sted mellem det græske hold Panathinaikos og det tyrkiske hold Fenerbahçe. Før, under og efter kampen gik tusinder af tyrkiske tilhængere voldeligt til værks mod de 1500 græske fans af Panathinaikos, med det resultat, at mange af dem blev såret. Bortset fra disse voldelige episoder, som de tyrkiske fodboldfans fremprovokerede, var der på fodboldstadionets tilskuertribune blevet rejst et kæmpe skilt med hadefulde slagord mod grækerne. Dette kæmpestore skilt var blevet rejst med en særlig mekanisme som var placeret på tilskuerpladserne lige over for det sted, hvor Panatinaikos-tilhængerne sad, hvilket fører til den naturlige konklusion, at det ikke drejer sig om en isoleret handling foretaget af enkelte tyrkiske fodboldfans, da der skulle en større, koordineret indsats til for at få bragt skiltet ind på fodboldstadionet og få det rejst.

Der indtrådte endvidere alvorlige episoder før, under og efter afslutningen af kampen mellem Fenerbahçe og Galataseray den 6. november 2002, og samtidig viste det tyrkiske fjernsyn uophørligt en video, hvor man kunne se personer fra Fenerbahçe's ledelse gå omkring med springknive (!) tæt ved fodboldbanen og bænken forbeholdt dette holds trænere. Det er værd at bemærke, at de tyrkiske tilhængere også er ansvarlige for de alvorlige episoder, som fandt sted for to år siden, hvor britiske tilhængere af Arsenal blev overfaldet med knive før kampen mellem dette hold og Galataseray i Istanbul.

Som medlem af Europa-Parlamentets Udvalg om Kultur, Ungdom, Uddannelse, Medier og Sport vil jeg gerne høre Europa-Kommissionens mening om disse aggressioner uden fortilfælde mod Panathinaikos-tilhængere, dvs. mod fællesskabsborgere, som befandt sig i Tyrkiet i forbindelse med en international sportskamp. Hvilke juridiske bestemmelser indeholder Schengen-aftalen, når det drejer sig om fodboldfans, som allerede tidligere har forårsaget voldshandlinger, eller i tilfælde af, at der findes begrundet mistanke om, at de ønsker at komme ind på Fællesskabets område for at fremprovokere nye voldshandlinger?

Svar afgivet på Kommissionens vegne af António Vitorino

(22. januar 2003)

Kommissionen fordømmer alle former for hooliganisme, uanset hvor sådanne handlinger finder sted og uanset de implicerede personers nationalitet.

For at forbedre samarbejdet mellem medlemsstaternes retshåndhævende myndigheder vedtog Rådet den 25. april 2002 på grundlag af artikel 30 i traktaten om Den Europæiske Union en afgørelse om sikkerhed i forbindelse med internationale fodboldkampe(1), der tager sigte på at forbedre informationsudvekslingen mellem de myndigheder, der skal sikre, at disse sportsbegivenheder ikke forstyrres af provokatører.

Det operationelle samarbejde forbedres blandt andet gennem et vigtigt instrument, nemlig en håndbog med henstillinger om internationalt politisamarbejde og foranstaltninger til forebyggelse og bekæmpelse af vold og uroligheder i forbindelse med internationale fodboldkampe, som mindst én medlemsstat deltager i. Denne håndbog blev gjort tilgængelig for politiet gennem Rådets beslutning af 6. december 2001(2). Den opfordrer til et intensiveret samarbejde med tredjelandsmyndigheder og andre personer med ansvar for sikkerhed i forbindelse med fodboldkampe.

Konventionen om gennemførelse af Schengen-aftalen (Schengen-konventionen) indeholder ingen specifikke bestemmelser om hooliganisme. I henhold til de generelle regler om adgang til medlemsstaternes område med fri bevægelighed kan en medlemsstat i princippet nægte adgang for tredjelandsborgere, der i Schengen-informationssystemet er registreret som uønskede i henhold til Schengen-konventionens artikel 96. Hvis en medlemsstats retlige myndigheder fremsætter en international anmodning om udlevering i forbindelse med en person, der er identificeret som kriminel, indføres de relevante data om denne person efter myndighedens anmodning i Schengen-informationssystemet i henhold til Schengen-konventionens artikel 95.

(1) Afgørelse 2002/348/JHA, EFT L 121 af 8.5.2002.

(2) EFT C 22 af 24.1.2002.